
היו"ר יעקב ליצמן:


אני פותח את הישיבה. אנחנו עוברים לסעיף העברות תקציביות. 


פנייה מס' 86 105 – תקציב משרד התעשייה, המסחר והתעסוקה.

ביתיה פודרבייטל:


הפנייה נועדה להעביר 561,000 שקלים, מתוכם 170,000 למשרד החוץ והשאר למשרד התעשייה, המסחר והתעסוקה.

היו"ר יעקב ליצמן:


מתי תתקיים תערוכת "טלקום"?

ביתיה פודרבייטל:


בנובמבר. תערוכת "טלקום" היא תערוכת תקשורת. 

היו"ר יעקב ליצמן:


אז שר התקשורת צריך לאשר את זה. במה זה שייך למשרד התעשייה, המסחר והתעסוקה?

ביתיה פודרבייטל:


משרד התעשייה, המסחר והתעסוקה מעביר את הכסף לארגון התערוכה למכון הייצוא, דרך הנספחים המסחריים שלהם מביאים את המשלחות לארץ. 

היו"ר יעקב ליצמן:


מי בעד פנייה מס' 86 105? מי נגד?

הצבעה

בעד פנייה מס' 86 105– 2

נגד – אין

נמנעים – אין 

הפנייה נתקבלה.

היו"ר יעקב ליצמן:


פנייה 86 105 אושרה פה אחד. תודה רבה. 


פנייה מס' 92 – ארגון "נתיב".

אורי ישראלי:


מדובר על תגבור המחלקה הקונסולרית ב"נתיב", 3 שליחים שנוסעים לחוץ-לארץ ו-3 שליחים בארץ שמטפלים בפניות של עולים מרוסיה.

היו"ר יעקב ליצמן:


אני מבין מה זה קונסוליה. מה זה "נתיב"? 

אורי ישראלי:


הם עושים גם פעילות תרבות במדינות חבר העמים. בעבר "נתיב" היה חלק מן המוסד והיום הוא ארגון גלוי, לא חלק מהשירותים החשאיים. הם שייכים למשרד ראש הממשלה. 

היו"ר יעקב ליצמן:


תסביר לי מה הם עושים. 

אורי ישראלי:


אנשים ממדינות חבר העמים שרוצים לקבל אשרות עלייה לישראל פונים לארגון. 

היו"ר יעקב ליצמן:


למה לא לקונסוליה?

אורי ישראלי:


זאת חלוקת האחריות בין המשרדים. 

היו"ר יעקב ליצמן:


למה יש "נתיב" ברוסיה ואין "נתיב" באיטליה למשל?

אורי ישראלי:


שאלה טובה. בעיקר בשל סיבות היסטוריות, שבעבר היו מטפלים בנושאים חשאיים והם נשארו שם. 

היו"ר יעקב ליצמן:


למה לא עושים קיצוץ ב"נתיב" כפי שעושים בכל הדברים? יש לכם חוק ההסדרים – התייעלות. מה זה "נתיב"? זה קופה קטנה של מישהו?

אורי ישראלי:


לא. זה אנשים שפועלים במדינות חבר העמים. 

היו"ר יעקב ליצמן:


חבר הכנסת אמנון כהן, אתה מבין את זה? מה אתה מבין? תסביר, תשכנע אותי. 

אמנון כהן:


הפעילות של "נתיב" מתבצעת בחבר המדינות. הם מתפקדים במקומות שונים כמחלקה קונסולרית – בודקים את האשרות, בודקים את זהות הפונים, בודקים את הדברים. 

היו"ר יעקב ליצמן:


זה עבודה רגילה של הקונסוליה, באחריות משרד החוץ. 

אמנון כהן:


יש שם ייחודיות כלשהי. 

היו"ר יעקב ליצמן:


יש לי רושם שלא אומרים לנו הכול. 

צבי רוזן:


זה עיזבון מנדטורי. 

אורי ישראלי:


כרגע יש חלוקת אחריות, ש"נתיב" מטפלים בתחום הקונסולרי. 

היו"ר יעקב ליצמן:


שמעתי. שאלתי אותך מתי יגיע הזמן לשנות את זה. 

אמנון כהן:


בסוגיית הפעילות של "נתיב" בכלל, אם זה היסטורי אולי הגיע הזמן לטפל בזה כך או אחרת, אולי יש פעילות כפולה. זה נוגע למדיניות ואפשר לערוך על כך דיון, בלי שום קשר להעברות התקציביות.

היו"ר יעקב ליצמן:


אני לא מבין מה זה "נתיב", לא מבין את הכפילות הזאת. בסופו של דבר כאן חותכים את כל ההיסטוריות, אז פתאום רק את זה משאירים? אני לא רוצה לפרט מעבר לכך. 

משה גפני:


מוקדם יותר היה כאן דיון על האחיות, משרד האוצר התעקש לא להעביר כסף ובשל כך בריאות התלמידים נפגעת. וכאן על דבר שלכאורה כפול, הקונסוליה יכולה לעשות אותה עבודה, מעבירים. 

היו"ר יעקב ליצמן:


מי בעד פנייה מס' 92? מי נגד?

הצבעה

בעד פנייה מס' 92 – 2

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 92 אושרה. 


פנייה מס' 98 – משרד התחבורה. אין כאן נציגים. נעבור הלאה. 

אמנון כהן:


נושא רשות תעופה אזרחית חשוב לי כי טיפלנו בו גם בוועדת הכלכלה. תרשום שאני רוצה להיות נוכח בדיון ולשאול שאלות. אם לא אהיה נוכח אני מבקש לעכב את הפנייה. 

היו"ר יעקב ליצמן:


פנייה מס' 104 

ביתיה פודרבייטל:


הפנייה התקציבית נועדה להעביר 20 מיליון שקל בהרשאה להתחייב, ו-5 מיליון שקלים במזומן, לפיתוח אזור התעשייה נע"מ. 

שי חרמש:


האזור מיותם. הלוואי ותצליחו. זה מחכה כבר 10 שנים כפגר מת. 

ביתיה פודרבייטל:


יש שם 600 דונם מפותחים ולא משווקים. 

שי חרמש:


זה אזור תעשייה משותף לנתיבות, אופקים, שדרות, מרחבים ובני שמעון. יבואו לשם מפעלים לואו-טק ממרכז הארץ.

אמנון כהן:


כתוב כאן 15 מיליון שקל ו-5 מיליון שקל. מה זה ה-5?

ביתיה פודרבייטל:


בינתיים מאשרים מפעלים, מתחילים לתת הרשאה להתחייב. נזרים מזומן כאשר יהיה צורך. 

היו"ר יעקב ליצמן:


מי בעד פנייה מס' 104? מי נגד?

הצבעה

בעד פנייה מס' 104 – 2

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 104 נתקבלה. 


פנייה מס' 108 – משרד החינוך. 

משה שגיא:


במסגרת הקיצוץ במשרדי הממשלה של 5%, הקיצוץ נעשה בבסיס מתקנה ספציפית אחת וזה הפירוט של החלוקה על פני כל פעולות המשרד. 

היו"ר יעקב ליצמן:


האם סיימתם את כל הקיצוצים במשרד החינוך במסגרת הקיצוץ של 5% ממשרדי הממשלה?

משה שגיא:


כן. 

היו"ר יעקב ליצמן:


כולם 5%, לא יותר?

משה שגיא:


5.6%. 

היו"ר יעקב ליצמן:


לכולם flat אותו דבר?

אמנון כהן:


מה זה כולם, כל משרדי הממשלה או כל הסעיפים במשרד החינוך?

משה שגיא:


יש קיצוץ של 5.6% בכל פעולות משרד החינוך. 

היו"ר יעקב ליצמן:


מה זה "ישובים נתמכים"?

משה שגיא:


זה כל מיני הקצבות, לשכר דירה ולדברים נוספים. 

היו"ר יעקב ליצמן:


מה הקריטריונים לישובים נתמכים?

משה שגיא:


בסעיף הזה יש רכישת ספרי תנ"ך לתלמידים שסיימו כיתות ו' בישובים מסוימים. זו ההקצבה שהמשרד מעביר לנושא הזה. 

היו"ר יעקב ליצמן:


לכולם, גם לחינוך העצמאי ולמעיין החינוך התורני?

משה שגיא:


לרשות המקומית. 

היו"ר יעקב ליצמן:


למה זה ישוב נתמך? מה יש פרט לספרי התנ"ך?

משה שגיא:


פרט לספרי התנ"ך יש שכר דירה לכיתות לימוד לפי קריטריונים שמפורסמים בחוזר המנכ"ל. אותו דבר יש גם בחינוך העצמאי. בישובים שיש להם עזרה בהסקה בחודשי החורף או במיזוג אוויר בחודשי הקיץ לפי קריטריונים שמפורסמים יש תמיכה. 

היו"ר יעקב ליצמן:


מה הקריטריונים?

משה שגיא:


הקריטריונים הם מספר הימים שהטמפרטורה יורדת מתחת לגובה מסוים או עולה מעל לגובה מסוים. 

היו"ר יעקב ליצמן:


את זה כולם מקבלים, כולל החינוך העצמאי, כולל מעיין החינוך התורני. אם אוכיח שהרשויות המקומיות לא מעבירות את זה, מה הדין?

משה גפני:


זה עבירה על החוק. 

משה שגיא:


אני לא משפטן. 

היו"ר יעקב ליצמן:


ואם אוכיח לאדוני שמוסד החינוך באופקים או בנתיבות לא קיבל סיוע כזה?

שי חרמש:


הוא לא צריך. האזור הזה לא מקבל כי אין בו טמפרטורות קיצוניות, לא חום גבוה ולא קור גבוה. אבל אם תגיד הר מירון – כן, ספסופה – כן, כרם בן זמרה – כן. 

היו"ר יעקב ליצמן:


אני צריך לבדוק אם שם כולם קיבלו מזגנים והסקה. 

משה שגיא:


למשל בחטיבה העליונה זה לא הרשות אלא בעלות. 

משה גפני:


ההעברה הזאת היא הקיצוץ של 5%. מה זאת התוספת של 48 מיליון שקל בחינוך יסודי ושל 55 מיליון בשעות תקן חינוך יסודי?

משה שגיא:


בבסיס הפחתנו את כל הסכום בסעיף מסוים. הפנייה הזאת היא פירוט של הקיצוץ, להחזיר לאותו סעיף את הקיצוץ שהורדנו בצורה שרירותית. 

משה גפני:


בחינוך היסודי ובשעות תקן בחינוך היסודי – בשני הסעיפים הללו יש תוספת. למה?

משה שגיא:


כי בבסיס הורדתי, ועכשיו אני מחזיר ופורס את הקיצוץ, משום ששם זה היה רק הפחתה של סכום, לא של כמויות. 

שי חרמש:


היה צריך להראות סכום, אז הוריד שם ועכשיו מתחיל לפזר את זה. 

משה גפני:


בחינוך העצמאי יש גם שעות תקן. 

משה שגיא:


לא נגעתי בזה. 

היו"ר יעקב ליצמן:


מי בעד פנייה מס' 108? מי נגד? מי נמנע?

הצבעה

בעד פנייה מס' 108 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 108 נתקבלה. 

אמנון כהן:


אני מבקש רביזיה. 

היו"ר יעקב ליצמן:


בסדר, נדון על הרביזיה. 


פניות מס' 109-110 – משרד החינוך ומשרד התעשייה, המסחר והתעסוקה. 

ביתיה פודרבייטל:


מדובר על העברת עובדת ממשרד החינוך למשרד התעשייה, המסחר והתעסוקה.

היו"ר יעקב ליצמן:


מי בעד פניות מס' 109-110? מי נגד?

הצבעה

בעד פניות מס' 109-110 – רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 109-110 נתקבלו. 


פנייה מס' 111 – משרד האוצר. אין אף נציג. 


פניות מס' 112-113 – מזון לתושבי הצפון.


מי בעד פניות מס' 112-113? מי נגד?

הצבעה

בעד פניות מס' 112-113 – רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 112-113 נתקבלו. 


פניות מס' 114-115 – תחבורה ובטיחות בדרכים. אין נציג. הייתי מעביר את הפנייה, אבל זו כבר ישיבה שלישית שהנציגה לא מגיעה, לכן לא אעביר את זה. 


פניות מס' 116, 118 – המשרד לביטחון פנים.

ואדים גודון:


הפנייה נועדה להעביר כ-52 מיליון שקל לבניית 540 מקומות כליאה חדשים, ליחידת הפרטה ופיקוח בשב"ס, וליחידה הכלכלית. 

אמנון כהן:


את יחידת "אתגר" אתם מקימים מחדש?

ואדים גודון:


היא הוקמה מחדש בדצמבר על-פי החלטת הממשלה.

היו"ר יעקב ליצמן:


מי בעד פניות 116 ו-118? מי נגד?

הצבעה

בעד פניות מס' 116, 118 – רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 116, 118 נתקבלו. 


פנייה מס' 119 – משרד ראש הממשלה. אין נציג. אני מבקש לקבל כאן הסבר, אילו שרים רוצים לטוס לחוץ-לארץ. לא נאשר להם, שישארו בבית. אם רוצים לנסוע לחוץ-לארץ שיואיל כל אחד בטובו להסביר למה. 


פניות מס' 120-122.  

ריקי ארמן:


הפנייה נועדה להעברת תקציב הפיתוח של מבני דת ממשרד הבינוי והשיכון לרשות הארצית לשירותי דת, ותוספות בהתאם להסכם הקואליציוני עם סיעת ש"ס. 

משה גפני:


יש החלטה שמעבירים את מבני הדת ממשרד הבינוי והשיכון למשרד ראש הממשלה?

היו"ר יעקב ליצמן:


יש החלטה שמקימים מחדש את משרד הדתות?

ריקי ארמן:


לא החלטת ממשלה. בהתאם להסכם  עם סיעת ש"ס.

היו"ר יעקב ליצמן:


אפשר לראות את ההסכם?

משה גפני:


ההסכם הונח על שולחן הכנסת. האם מעבירים את נושא פיתוח מבני דת ממשרד הבינוי והשיכון למשרד ראש הממשלה?

ריקי ארמן:


כן. 

משה גפני:


יש החלטה על זה?

ריקי ארמן:


זה בהתאם להסכם קואליציוני. 

משה גפני:


להעברת יחידה כזאת של פיתוח מבני דת יש משמעות רבה מאוד. כדי להעביר ממשרד למשרד אחריות על תחום כזה צריך לקבל החלטה, של הממשלה או של הכנסת. מה זה הסכם קואליציוני?

אמנון כהן:


ההחלטה עברה באישור הכנסת. כל ההסכמים הקואליציוניים עברו אישור של הכנסת ושל הממשלה, וכאן זה ביצוע ההחלטות. 

משה גפני:


אתה רוצה שתוגש עתירה לבג"ץ ולא תוכל להעביר כסף למקוואות? עם כל הכבוד, יש מי שלהוט לעשות דברים מהר, אבל יש סדר. הסכם קואליציוני הוא דבר חשוב מאוד, אני תומך מאוד בהסכמים קואליציוניים. כדי להעביר יחידה כזאת כמו פיתוח מבני דת ממשרד הבינוי והשיכון למשרד ראש הממשלה, או כל העברה של יחידה מן הסוג הזה ממשרד למשרד, עם כל הכבוד להסכמים קואליציוניים, צריך לקבל החלטה – או החלטת ממשלה, או במקרים מסוימים אישור הכנסת. נניח שבמקרה הזה לא צריך אישור הכנסת, אבל האם יש החלטת ממשלה?

ריקי ארמן:


אבדוק את זה. 

אמנון כהן:


נאשר, והם יבדקו. 

היו"ר יעקב ליצמן:


אני אצביע בעד. 

ביתיה פודרבייטל:


כל ההסכמים הקואליציוניים, ככל הידוע לי, הונחו על שולחן הכנסת ביחד עם תקציב המדינה. 

אמנון כהן:


השאלה אם צריכה להתקבל החלטת ממשלה. 

משה גפני:


הונחו על שולחן הכנסת – זה ברור, כי על-פי החוק צריך להניח הסכמים קואליציוניים. 

אמנון כהן:


והצבענו עליהם. 

משה גפני:


אין הצבעה על הסכם קואליציוני. אדוני היושב-ראש, כאשר יעבירו כסף לפיתוח מבני דת מישהו עשוי להגיש עתירה לבג"ץ ולהגיד שאין סמכות למשרד ראש הממשלה לטפל בזה. 

היו"ר יעקב ליצמן:


אבקש שתבהירו לי את המצב המשפטי. אבל ללא קשר, נאשר את הפנייה. 

ריקי ארמן:


אנחנו בודקים את זה וניתן לכם תשובה בעוד כמה דקות. 

אריאל קטן:


יש החלטת ממשלה להעביר את התקציב, לא את האנשים. 

משה גפני:


איזו ממשלה אתם? טוב שאנחנו לא בקואליציה. אתם רוצים שאסביר לכם מה משמעות העברת האגף לפיתוח מבני דת?

היו"ר יעקב ליצמן:


החלטת ממשלה להעביר תקציב הרבה פחות חשובה מאשר החלטה של ועדת הכספים להעביר תקציב, כי עבורם זה המלצה ולנו זה עניין משפטי.

משה גפני:


פשוט עושים צחוק. 

היו"ר יעקב ליצמן:


אני מוכן להעביר את התקציב, אבל אני רוצה שתבררו את המצב המשפטי.  


מי בעד פניות 120-122? מי נגד?

הצבעה

בעד פניות מס' 120-122 – רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות 120-122 נתקבלו. 


פנייה מס' 123 – משרד החינוך. 

שי חרמש:


הייתי תומך בבקשה של משרד החינוך, אבל אחרי שהורידו 600 מיליון שקל לחינוך העצמאי אני מצביע נגד. בפנייה מס' 108 אישרנו אותו דבר, ובפנייה מס' 123 כבר אכלו 600,000 שקל לחינוך העצמאי. טוב שיש מי שמשגיח. אני לא צוחק. אותה רשימה שלפני שנייה אישרתם, כעבור שנייה באה ברזולוציה אחרת. אני לא מבין. 

משה שגיא:


פנייה זאת עיקרה שינויים מאוזנים, פנייה ראשונה בתקציב 2006 שמרכזת בקשות של יחידות להעברות תקציב מסעיף אחד למשנהו, וגם פנייה לפתיחה של התקציב, חלק מהפנייה לתוכניות לימודים, ויש עוד חלק שיגיע אליכם בהמשך של הגידול הטבעי. 

שי חרמש:


לא הבנתי מה ההבדל בין פנייה 108 לפנייה 123. זה אותם סעיפים במספרים דומים. 

משה שגיא:


בפנייה מס' 108 זה היה קיצוץ flat, בפנייה מס' 123 זה שינויים מאוזנים בתקציב.

היו"ר יעקב ליצמן:


אולי תסביר לי את ההבדל בין חינוך תורני וחינוך עצמאי. למה אחד מקבל 8 מיליון והשני מקבל 49 מיליון? בשל הסכם קואליציוני?

משה שגיא:


לגבי החינוך התורני משרד האוצר יכול להסביר, הפנייה לא נוגעת למשרד החינוך. 

היו"ר יעקב ליצמן:


לא טוב אם אתה לא יודע לענות. 

משה גפני:


למה בפעולות החינוך העצמאי יש הפחתה? זה מוסדות הפטור. 

משה שגיא:


אין שום קיצוץ במוסדות הפטור. להיפך, יש עכשיו הגדלה בעקבות תוספת היוקר. 

משה גפני:


למה יש הפחתה של 8 מיליון שקל בהבטחת הכנסה?

משה שגיא:


כל השינויים בתוכנית הזאת, תוכנית 38, מאוזנים. 

היו"ר יעקב ליצמן:


את הקיצוץ בהבטחת הכנסה עשיתם גם בכללי, בביטוח הלאומי?

משה גפני:


על זה משרד האוצר צריך לענות. 

ריקי ארמן:


אני צריכה לבדוק את זה. 

היו"ר יעקב ליצמן:


אני מחכה לתשובה. אסביר לכם את השאלה. הסבירו לי שהיה קיצוץ של 5.6% flat. על ה-0.6% נודע לי רק היום. 

משה שגיא:


בתוכנית 38 זה היה רק 5%. 

משה גפני:


אדוני היושב-ראש, שאלת שאלה נכונה. בהעברה הקודמת שמר משה שגיא הציג שאלת האם אלה הקיצוצים של 5.6% flat שנעשו. ענה לך מר משה שגיא: כן. זה בסדר. השאלה שלי מופנית לא אל מר משה שגיא, אלא אל משרד האוצר, מה ששאלת עכשיו: למה בהבטחת הכנסה, בסעיף האחרון בהעברה, יש שוב קיצוץ של 8 מיליון מתוך 120 מיליון, שזה כבר קיצוץ של 8%? 

היו"ר יעקב ליצמן:


אני חוזר על השאלה שלי, האם הקיצוץ שעשיתם כאן בהבטחת הכנסה נעשה גם בביטוח הלאומי? אם לא עשו את זה שם, איזו הצדקה יש לעשות את זה כאן? אם עשו את זה לכולם, אז הדיון הוא על מה שחבר הכנסת גפני שאל, למה כאן יותר מ-5%, אבל אם לא עשו את זה לכולם – ואני יודע שלא תוכלו לתת לי תשובה היום אבל אני מעלה את השאלה לפרוטוקול – נניח שיש קיצוץ של 5%, לא 8%, כי אני לא מוכן לקבל יותר מ-5%, ונניח שיש מספיק כסף לחלק לכולם, למה לקצץ את המלגה? למה לא להשאיר את הכסף? יש מספיק כסף בסעיף הזה אז למה להוריד לכל בן אדם מהבטחת הכנסה? אלה הרי החלשים. אם יש קיצוץ של 5% למה להוריד את התעריף לאדם שמקבל הבטחת הכנסה? צריך להשאיר את התעריף. רק אם אין כסף אז מורידים. 

ריקי ארמן:


איפה אתה רואה שיש מספיק כסף? בתקנה הזאת?

היו"ר יעקב ליצמן:


כן, בתקנה הזאת. לפני שנאשר את הסעיף הזה אני מבקש לקבל תשובה, ואני אחכה, לא אסגור את הדיון עד שאקבל תשובה. 

משה גפני:


שאלת שאלה נכונה. אני רוצה להוסיף ולשאול, ושזה יהיה רשום בפרוטוקול, ושנינו יודעים את העניין הזה, ונדמה לי שגם חבר הכנסת אמנון כהן יודע. לפני שנה וחצי היה קיצוץ flat, היה קיצוץ של 8% במרץ 2005 ואחרי זה עוד קיצוץ של 3%. הכללים בהבטחת הכנסה – שקיצוצי flat לא חלים עליהם. גברת יעל אנדורן היתה אז סגנית הממונה על התקציבים והקיצוץ הזה לא הושת על הבטחת הכנסה מכיוון שזה צמוד להבטחת הכנסה של הביטוח הלאומי. כאשר בביטוח הלאומי מקבלים 40% מהשכר הממוצע במשק, בין 2,500-3,000 שקל, בהבטחת הכנסה לאברכים זה רק 18% מהשכר הממוצע במשק, בסביבות 900 שקל. אלה המשפחות במצב הכלכלי הכי קשה אבל כאשר יש קיצוץ flat לא משיתים אותו עליהם, משרד האוצר לא עשה את זה, על כל פנים לא בתקופה של גברת יעל אנדורן ולא בכל תקופה אחרת. למה עכשיו מביאים קיצוץ כזה? המשמעות היא פגיעה במשפחות הכי חלשות במשק. 

היו"ר יעקב ליצמן:


מי מנהל היום את התרבות היהודית, השר אופיר פינס-פז או השרה יולי תמיר?

ריקי ארמן:


זה נשאר במשרד החינוך. 

היו"ר יעקב ליצמן:


לא צריך לשאול כבר, כי הגשתי הצעה לסדר והשרה יולי תמיר ענתה לי, זה מתיישב.

עמית בן צור:


אני מבקש לשאול על סעיף תנועות הנוער. זה כלול בחינוך הלא פורמלי, ב-33 מיליון שקל?

משה שגיא:


זה חלק מהחינוך הלא פורמלי. 

היו"ר יעקב ליצמן:


אני מוכן להצביע על הפנייה ולבקש רביזיה. מי בעד פנייה מס' 123? מי נגד?

הצבעה

בעד פנייה מס' 123 – 3

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 123 נתקבלה. אני מבקש רביזיה. 


פנייה מס' 124 – התיישבות צעירה. 

נטשה אפשטיין:


התיישבות צעירה זה כסף שעובר מדי שנה, וכאן הוא מיועד לישובים בגליל ובגולן ולמעלה אפרים. 

שי חרמש:


זה דרך החטיבה להתיישבות?

נטשה אפשטיין:


לא דרך החטיבה להתיישבות. זה תקציב, בסיכום עם שר האוצר, שעובר מדי שנה להתיישבות בישובים צעירים, הרוב בגליל ובגולן וגם בבקעת הירדן. 

היו"ר יעקב ליצמן:


אבקש רביזיה. יש לי שאלות, למשל למה לא במקומות אחרים בצפון. מי החליט דווקא על הישובים הללו?

שי חרמש:


זו התיישבות צעירה, לא מתאים לעכב את זה. 

היו"ר יעקב ליצמן:


מי בעד פנייה מס' 124? מי נגד?

הצבעה

בעד פנייה מס' 124 – 2

נגד – אין

נמנעים – 1

הפנייה נתקבלה.
היו"ר יעקב ליצמן:


פנייה מס' 124 נתקבלה. אני מבקש רביזיה. 


פניות מס' 126-127 – מצב ביטחוני בצפון, 12 מיליון שקל. אין מי שיסביר. 


מי בעד פניות מס' 126-127? מי נגד?

הצבעה

בעד פניות מס' 126-127 – 3

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 126-127 נתקבלו. 


פניות מס' 132-133 – משרד הביטחון. 

אמנון כהן:


זה נדון אתמול גם בוועדה לתקציב הביטחון. 

אורי ישראלי:


זה צריך להיות מאושר בשתי הוועדות. העברת 400 מיליון שקל. 

היו"ר יעקב ליצמן:


מי בעד פניות מס' 132-133? מי נגד?

הצבעה

בעד פניות מס' 132-133 – רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 132-133 נתקבלו. 


פנייה מס' 88.

ביתיה פודרבייטל:


מדובר בהעברת 2 מיליון שקלים למועצה הישראלית לצרכנות. 

אמנון כהן:


למה רק 2 מיליון שקל?

ביתיה פודרבייטל:


נחתם סיכום בין משרד התעשייה, המסחר והתעסוקה למשרד האוצר בשנה שעברה, שבשנת 2006 יקבלו 4 מיליון שקלים – 2 מיליון שקל מתקציב משרד התעשייה, המסחר והתעסוקה ו-2 מיליון שקל מתקציב משרד האוצר, ב-2007 – 2.5 ו-2.5 מיליון שקל, וב-2008 - - - 

היו"ר יעקב ליצמן:


מי בעד פנייה מס' 88? מי נגד?

הצבעה

בעד פנייה מס' 88 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 88 נתקבלה. 


פנייה מס' 89 – משרד התעשייה, המסחר והתעסוקה, ריכוז פורום תל"ם.

ביתיה פודרבייטל:


פורום תל"ם הוא פורום תשתיות לאומיות למחקר, פורום וולונטרי שיושבים בו ות"ת, משרד המדע, משרד התעשייה, המסחר והתעסוקה ומפא"ת ומאגמים כספים. אני לא יודעת אם אתם מכירים את הפרויקט הנהלה וטכנולוגיה באוניברסיטאות – זה נעשה דרך פורום תל"ם, כל מיני השקעות בתשתית. בתל"ם אין תקציב, אלא רק לתפעול, למישהו שמרכז את הפעילות. כל השאר זה הפורום.

היו"ר יעקב ליצמן:


אני לא רוצה לעשות בלגן, אבל ברור שאם אני רוצה לעשות דבר כזה לא נותנים לי. 


מי בעד פנייה מס' 89? מי נגד?

הצבעה

בעד פנייה מס' 89 – 3

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 89 נתקבלה. 


פנייה מס' 125 – משרד ראש הממשלה, שירותי דת ופרויקט מצוינות במגזר הבדואי. 

אמנון כהן:


למה מורידים?

משה גפני:


למה לא? מעבירים מהמועצות הדתיות לבדואים מצוינים, דווקא הגיוני.  

אריאל קטן:


זה לא הפחתה. משרד האוצר העביר 20 מיליון שקל והכניס לסעיף רזרבה במועצות הדתיות ועכשיו אנחנו מחלקים את זה לסעיפים הרלוונטיים. 

היו"ר יעקב ליצמן:


האם השר כהן אישר את זה?

אריאל קטן:


כן, בוודאי. לפני חודש האוצר העביר 20 מיליון שקל ושם אותם בסעיף רזרבה. 

היו"ר יעקב ליצמן:


אתה הראשון שמעז לומר לנו שמשרד האוצר מכניס כסף לשמור ברזרבות של הדתות. אין דבר כזה ... אני לא מאשר. שהשר כהן יבוא לכאן להסביר מדוע הוא מסכים. אני לא מבין את זה. 

אמנון כהן:


עדיין לא הבנתי מה זה. 

היו"ר יעקב ליצמן:


גם אני לא הבנתי. משהו שמורידים לבדואים מהמועצות הדתיות. אני מבקש שהשר כהן יבוא לכאן ויבהיר שהסכים לזה. 

אריאל קטן:


זה לא העברה מהמועצות הדתיות לבדואים. 

היו"ר יעקב ליצמן:


אם אני קורא נכון, נדמה לי שכתוב: המועצות הדתיות – מינוס 8,845 אלפי שקלים. 

משה גפני:


איך אתה אומר שהכוונה לרזרבה?

אריאל קטן:


לפני חודש ועדת הכספים אישרה העברת 20 מיליון שקל לרזרבה. 

היו"ר יעקב ליצמן:


תודה. שהשר כהן יבוא להסביר. 

משה גפני:


אם אתם רוצים "לעבוד" על ש"ס, לא דרכנו. 

היו"ר יעקב ליצמן:


פנייה מס' 128 – אין רפרנט של משרד התשתיות. 


פנייה מס' 134 – משרד החקלאות.

גלית פלצור:


הפנייה נועדה להעביר כ-6.4 מיליון שקל כפיצויים בגין שפעת העופות. 

היו"ר יעקב ליצמן:


מי בעד פנייה מס' 134? מי נגד?

הצבעה

בעד פנייה מס' 134 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 134 נתקבלה. 


פניות מס' 147-148 – כיבוי אש. את אפילו לא צריכה להסביר.


מי בעד פניות מס' 147-148? מי נגד?

הצבעה

בעד פניות מס' 147-148 – רוב

נגד – אין

נמנעים – אין 

הפניות נתקבלו.

היו"ר יעקב ליצמן:


פניות מס' 147-148 נתקבלו.

אמנון כהן:


אדוני היושב-ראש, אני מסיר את הרביזיה שלי לפנייה מס' 108. 

היו"ר יעקב ליצמן:


פניות מס' 95-96 – משרד הביטחון. 

ואדים גודון:


מדובר על העברת 30 מיליון שקל מתקציב משרד הביטחון לתקציב המשרד לביטחון פנים לעוטף ירושלים. 

היו"ר יעקב ליצמן:


מי בעד פניות מס' 95-96? מי נגד?

הצבעה

בעד פניות מס' 95-96 – רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 95-96 נתקבלו. 


פנייה מס' 146 – משרד הרווחה. אין שר. 


מי בעד? מי נגד?

הצבעה

בעד פנייה מס' 146 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 146 נתקבלה. 


פנייה מס' 004-05 – אלה העברות מ-2005 ל-2006. זה עודפים מחויבים. היות ומר מאיר בינג נמצא בבניין, אני מבקש לקרוא לו. 


פנייה מס' 010-04 – ארגון "נתיב". נחכה למר מאיר בינג. 


יש לך תשובה?

ריקי ארמן:


למיטב ידיעתי בהבטחת הכנסה הכללית לא היתה הפחתה.

היו"ר יעקב ליצמן:


תודה רבה. אחליט מה לעשות. אני מתחרט שלא עשיתי רביזיה על הפנייה הראשונה שלך. 

משה גפני:


ומה זאת ההעברה של 8 מיליון שקל בחינוך העצמאי, שהיושב-ראש שאל עליה?

ריקי ארמן:


אני צריכה לבדוק. 

אמנון כהן:


על סעיף 123 של משרד החינוך, שנשאר פתוח, תקבל מהם תשובות?

היו"ר יעקב ליצמן:


קיבלתי תשובה. אני צריך להחליט מה לעשות. אספר לך את שיקול הדעת שלי: אאפשר לזה לעבור, אאפשר להוריד, ואודיע שאת הפנייה הבאה של משרד החינוך אעכב. יש סיבות לכאן ולכאן לפנייה הזאת ולכן אאשר את זה. 

משה גפני:


הם עושים עוול שאין כדוגמתו למשפחות הכי חלשות. 

היו"ר יעקב ליצמן:


הסעיף הזה פוגע בי. 

משה גפני:


אם היינו בקואליציה זה לא היה עובר. קיצצו כבר 50 שקל בהבטחת הכנסה לאברכים. 

היו"ר יעקב ליצמן:


זה עוול שאין כדוגמתו. 

מאיר בינג:


אני מתייחס לפנייה מס' 004-05. בשנה שעברה הקפיאו את הרכישה של רכבים חדשים. אחר-כך הסירו את ההקפאה. כל המשרדים רכשו הרבה מאוד רכבים לקראת סוף השנה. ביצעו את ההזמנות בנובמבר-דצמבר ודרישות התשלום הגיעו רק בינואר-פברואר. 

היו"ר יעקב ליצמן:


אפשר לקבל רכב ממך?

מאיר בינג:


ממני? גם לי אין רכב. רכב ממשלתי ניתן למנכ"לים ולסמנכ"לים. 

היו"ר יעקב ליצמן:


אמרתי את זה בציניות. שלא יחשבו שאני מבקש רכב. 

אמנון כהן:


למה לא עושים שם ליסינג? צריך לעבור כבר לליסינג. שמעתי שרכבים נעלמים. 

מאיר בינג:


בודקים את זה. יש ועדת מכרזים שבודקת. 

היו"ר יעקב ליצמן:


מי בעד פנייה מס' 004-05? מי נגד?

הצבעה

בעד פנייה מס' 004-05 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 004-05 נתקבלה. 


פנייה מס' 010-04 – "נתיב" – דיברנו על זה כבר. מי בעד? מי נגד?

הצבעה

בעד פנייה מס' 010-04 – רוב

נגד – אין

נמנעים – אין 

הפנייה נתקבלה.

היו"ר יעקב ליצמן:


פנייה מס' 010-04 נתקבלה. 


פנייה מס' 119.

מאיר בינג:


יש שתי פניות של משרד ראש הממשלה. פנייה אחת מעבירה 12 מיליון שקל לסיוע לצפון. הפנייה השנייה - - - 

משה גפני:


יש לי שאלה: למה אתם מעבירים כסף ללשכת השר יצחק כהן ולא מעבירים כסף ללשכת השר משולם נהרי?

מאיר בינג:


יש לי תשובה. 

היו"ר יעקב ליצמן:


אני מזועזע מהדאגה של חבר הכנסת גפני למשולם נהרי. אמנם אני מבקש ממנהל הוועדה להעביר לו את הדאגה העמוקה של חבר הכנסת גפני. על זה נעשה יום תפילה מיוחד כי פוגעים בחבר הכנסת נהרי. בכל זאת, אני סבור שחבר הכנסת נהרי כנראה לא צריך לשכהף ואין לו לשכה. שר בלי תיק לא צריך שתי לשכות.

משה גפני:


גם השר איתן כבל הוא שר בלי תיק וגם השר יעקב אדרי.

היו"ר יעקב ליצמן:


ואין להם שני משרדים. 

מאיר בינג:


אסביר את הפנייה הזאת. כבר לפני הבחירות היו שרים. משרד ראש הממשלה מתוקצב לשרים בלי תיק. אם נסתכל על לשכת השר משולם נהרי, שים לב שאין שינוי בתקציב כי זה מתוקצב כבר ב-1,541,000 שקל. תסתכל בצד הימני. לשכת השר איתן כבל זה תקציב שהיה באפס ולכן תקצבנו אותו בחלקיות שנה ב-1,154,000 שקל. כולם מקבלים בדיוק אותו דבר. 

משה גפני:


נשאלת השאלה למה לשכת סגן השר מיכאל מלכיאור מתוקצבת ב-92 מיליון שקל. הוא כבר לא סגן שר אבל המשרד מתוקצב ב-90 מיליון שקל. הורידו לו מיליון שקל. 

מאיר בינג:


פרויקט "תגלית" מתוקצב בתוך הלשכה הזאת מתוקף הסמכות של השר שרנסקי והשר מלכיאור בעבר כאחראים על יהודי התפוצות. אם תשים לב, הורדנו 1.6 מיליון שקל. הלשכה שלו קוצצה. 

משה גפני:


מי אחראי על "תגלית"?

היו"ר יעקב ליצמן:


מי אחראי על 90 מיליון השקלים?

מאיר בינג:


פרויקט "תגלית" נשאר למרות שהשר עזב. תוגש בקשה לוועדה לפניות כספים בחודש-חודשיים הקרובים להעביר את הכסף של פרויקט "תגלית" לתוכנית של כל שאר הפרויקטים בתוך משרד ראש הממשלה, כמו פרויקט "מסד". על "תגלית" אחראי משרד ראש הממשלה. זה חלק ממשרד ראש הממשלה. 

היו"ר יעקב ליצמן:


אתה חוטא למטרה. מה הקריטריונים ל"תגלית"? הבעיה בפנייה הזאת היא הסמים. לוחצים עליי לאשר את זה בגלל הסמים. אני מתכוון לקיים דיון על "תגלית". 

משה גפני:


משרד האוצר עושה את זה בכוונה, הוא יודע שאתה רוצה להעביר את הכסף לטיפול בנושא הסמים ויחד עם זה מכניס את כל השטויות. 

שי חרמש:


אני עסקתי בפרויקט "תגלית" במשך 4 שנים. 

אמנון כהן:


גם אני עסקתי בזה. אין מה להסביר, מכירים את הפרויקט.

היו"ר יעקב ליצמן:


לא מכירים. למשל אני עליתי מארצות-הברית. למה לא קיבלתי "תגלית"?

שי חרמש:


אתה לא בגיל המתאים. 

היו"ר יעקב ליצמן:


כל צעיר יכול ליהנות מהפרויקט?

שי חרמש:


כן. תגלית נקרא באנגלית Birth right. זאת זכות מלידה לכל נער יהודי בגילאים 16-18 להגיע ארצה במימון מלא לתוכנית מובנית של 10 ימים, שכוללת סקטורים שונים – מהשומר הצעיר ועד החרדים, כל אחד במבנה שלו. זאת זכות לכל נער יהודי ואי אפשר לעצור בעדו. 

היו"ר יעקב ליצמן:


טיפלתי בעניין הזה וקיבלתי תשובה שלילית, לכן אנא אל תיפגע. מי החרדים שהתקבלו לפרויקט "תגלית"?

שי חרמש:


כל נער יהודי זכאי. 

היו"ר יעקב ליצמן:


תן לי דוגמה לקבוצה חרדית אחת. טיפלתי בזה וקיבלתי תשובה שלילית. לקראת ראש השנה אני רוצה להביא קבוצה חרדית. האם אוכל לעשות זאת דרך "תגלית"?

שי חרמש:


הנערים מגיעים לישראל בשני מועדים בשנה. 

משה גפני:


אתה מקבל תשובות לא מוסמכות. מי אחראי לפרויקט "תגלית"?

שי חרמש:


מינהלת משותפת, באחריות משרד ראש הממשלה. 

אמנון כהן:


עד לא מזמן זה היה באחריות השר מלכיאור והשר שרנסקי. היום לא נותנים את זה לאף שר. 

משה גפני:


ש"ס ביקשה את זה כדי שמשולם נהרי יהיה אחראי במקום מלכיאור, ולא רצו לתת לו. למה אנחנו הולכים סחור-סחור? עוד משהו ש"עובדים" על ש"ס. גם אנחנו היינו מוותרים על זה כך?

היו"ר יעקב ליצמן:


אני מבקש להצביע על הפנייה. אני מתכוון לקיים דיון נפרד על "תגלית". 


אני מבקש לומר לפרוטוקול, לא נכון לכתוב "לשכת סגן השר מיכאל מלכיאור".

מאיר בינג:


אני מודיע בפרוטוקול שפרויקט "תגלית" יעבור למשרד ראש הממשלה. 

היו"ר יעקב ליצמן:


מי בעד פנייה מס' 119? מי נגד?

הצבעה

בעד פנייה מס' 119 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 119 נתקבלה. 


תודה רבה. הישיבה נעולה. 

הישיבה ננעלה בשעה 14:45

